ROZHODNUTIE KOMISIE
z 19. novembra 2007,
ktorým sa mení a dopĺňa rozhodnutie 2006/504/ES, pokiaľ ide o frekvenciu kontrol arašidov a výrobkov z nich získaných, pochádzajúcich alebo odoslaných z Brazílie v dôsledku rizík kontaminácie týchto výrobkov aflatoxínmi
[oznámené pod číslom K(2007) 5516]
(Text s významom pre EHP)
(2007/759/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) bod ii),
keďže:
(1)
Rozhodnutím Komisie 2006/504/ES (2) sa stanovujú osobitné podmienky vzťahujúce sa na určité potraviny dovezené z určitých tretích krajín v dôsledku rizík kontaminácie týchto výrobkov aflatoxínmi.
(2)
Vedecký výbor pre potraviny zistil, že aflatoxín B1 je silný genotoxický karcinogén a aj vo veľmi nízkych dávkach prispieva k riziku rakoviny pečene. Nariadením Komisie (ES) č. 1881/2006 z 19. decembra 2006, ktorým sa ustanovujú maximálne hodnoty obsahu niektorých kontaminantov v potravinách (3), sa ustanovujú maximálne povolené hodnoty aflatoxínov v potravinách. V rokoch 2005 a 2006 sa však na základe zvyšujúceho počtu oznámení prostredníctvom Systému rýchleho varovania pre potraviny a krmivá (Rapid Alert System for Feed and Food - RASFF) ukázalo, že v prípade arašidov a výrobkov z nich získaných, ktoré pochádzajú z Brazílie, sa tieto maximálne hladiny pravidelne prekračujú.
(3)
Takáto kontaminácia predstavuje hrozbu pre verejné zdravie v Spoločenstve. Preto je vhodné, aby sa prijali osobitné opatrenia na úrovni Spoločenstva.
(4)
Potravinový a veterinárny úrad („FVO“) Komisie uskutočnil v Brazílii v dňoch 25. apríla až 4. mája 2007 misiu, aby posúdil zavedené kontrolné systémy na prevenciu kontaminácie aflatoxínom v arašidoch určených na vývoz do Spoločenstva (4). Touto misiou sa odhalilo, že kontrolný systém týkajúci sa arašidov určených na vývoz do Spoločenstva je zavedený, no neuplatňuje sa v plnej miere. Preto tento systém v plnej miere nezaručuje, že arašidy vyvážané do Spoločenstva spĺňajú príslušné požiadavky týkajúce sa aflatoxínu.
(5)
V záujme verejného zdravia by mal byť dovoz arašidov a výrobkov z nich získaných, ktoré sa dovážajú do Spoločenstva z Brazílie, podliehať častejšiemu odberu vzoriek a analýze hodnôt aflatoxínu príslušným orgánom dovážajúcej krajiny predtým, ako sa tieto výrobky uvoľnia na trh.
(6)
V článku 15 ods. 5 nariadenia Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (5) sa ustanovuje, že sa spíše zoznam krmív a potravín nie živočíšneho pôvodu, ktorý podlieha zvýšenej miere úradných kontrol na základe známeho alebo vznikajúceho rizika. Opatrenia uvedené v článku 15 ods. 5 tohto nariadenia sa uplatňujú až od roku 2008. V záujme ochrany verejného zdravia je vhodné bezodkladne ustanoviť povinnosť častejších kontrol aflatoxínov v arašidoch z Brazílie. Dovtedy sa pri dovoze arašidov a výrobkov z nich získaných z Brazílie nevyžadujú žiadne zdravotné osvedčenia vydávané príslušnými orgánmi Brazílie.
(7)
Rozhodnutie Komisie 2006/504/ES by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2006/504/ES sa mení a dopĺňa takto:
1.
V článku 1 druhom odseku písm. a) sa dopĺňajú tieto body iii), iv) a v):
„iii)
arašidy spadajúce pod kód KN 1202 10 90 alebo 1202 20 00;
iv)
arašidy spadajúce pod kód KN 2008 11 94 (v balení na okamžitú spotrebu s netto obsahom presahujúcim 1 kg) alebo 2008 11 98 (v balení na okamžitú spotrebu s netto obsahom nepresahujúcim 1 kg);
v)
pražené arašidy spadajúce pod kód KN 2008 11 92 (v balení na okamžitú spotrebu s netto obsahom presahujúcim 1 kg) alebo 2008 11 96 (v balení na okamžitú spotrebu s netto obsahom nepresahujúcim 1 kg).“
2.
V článku 3 sa dopĺňa tento odsek 9:
„9. Tento článok sa neuplatňuje na dovoz arašidov uvedených v článku 1 druhom odseku písm. a) bodoch iii), iv) a v).“
3.
V článku 5 ods. 2 sa písmeno a) nahrádza týmto textom:
„a)
každej zásielky potravín z Brazílie; okrem arašidov uvedených v článku 1 druhom odseku písm. a) bodoch iii), iv) a v), pri ktorých sa odber vzoriek musí vykonať v 50 % týchto zásielok arašidov z Brazílie;“.
4.
V článku 7 sa dopĺňa tento odsek 3:
„3. Tento článok sa neuplatňuje na dovoz arašidov uvedených v článku 1 druhom odseku písm. a) bodoch iii), iv) a v).“
Článok 2
Toto rozhodnutie je určené členským štátom.
V Bruseli 19. novembra 2007